BIG ตั้งเป้ารายได้ปีนี้โต 20% พร้อมรุกขยายบริการ Printing
BIG ตั้งเป้ารายได้ปีนี้โต 20%, รุกขยายการตลาดบริการ Printing หวังสร้างความเข้าใจในการใช้งานแก่ลูกค้า – เดินหน้าขยายสาขา BIG Camera ต่อเนื่อง
30 ม.ค. 2560

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊กคาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทยังคงเป้าหมายรายได้ปีนี้จะเติบโตได้ราว 10-20% จากปี 59 ที่คาดว่ารายได้น่าจะทำได้เกินเป้าหมายที่วางไว้ หลัง 9 เดือนของปี 59 รายได้เติบโตกว่า 20%
ในปีนี้บริษัทจะเน้นธุรกิจ Printing บริษัทจะเน้นการขยายตลาด โดยการให้ความรู้แก่ลูกค้า เพื่อสร้างความเข้าใจในการใช้งานให้มากขึ้น หลังจากในปีที่ผ่านมาบริษัทเปิดสาขา Printing ในรูปแบบ Stand Alone คือ ร้าน Wonder Photo Shop by Camera ไปแล้วจำนวน 2 สาขา จากแผนการเปิดสาขาดังกล่าวในเฟสแรก 5 สาขา ซึ่งปีนี้ก็จะดำเนินการเปิดให้ครบตามแผนงานที่กำหนดไว้ รวมทั้งเปิดจุดให้บริการ Printing ในสาขา Big Camera เกือบครบทุกสาขา พร้อมทั้งพิจารณาแผนงานในเฟสที่ 2
ขณะที่การเปิดสาขา BIG Camera ยังคงเดินหน้าขยายสาขาอย่างต่อเนื่องภายใต้แผนงานที่กำหนดจะขยายสาขาเพิ่มปีละ 10 สาขา แต่ในปีนี้จะเน้นการเปิดสาขาใหม่ตามการการเปิดห้างสรรพสินค้าใหม่ ๆ  และไฮเปอร์มาร์เก็ตที่ตั้งอยู่บนทำเลที่มีศักยภาพดี
ส่วนร้าน BIG Mobile ซึ่งเป็นร้านจำหน่ายอุปกรณ์โทรศัพท์มือถือและอุปกรณ์นั้น หลังจากที่ได้เปิดตัวไปก็ถือว่าได้รับการตอบรับที่ดี และมียอดขายที่ดีพอสมควร โดยมองโอกาสขยาย Shop เพิ่มอีกทั้งในกรุงเทพฯและต่างจังหวัด จากเดิมที่เน้นการตั้งสาขาในต่างจังหวัดเป็นหลัก ส่วนการรับจ้างบริหารร้าน AIS Shop ที่ตั้งอยู่ในห้างสรรพสินค้า ก็มองว่าหาก AIS มีการขยาย AIS Shop มากขึ้นก็จะเป็นโอกาสที่บริษัทจะเข้าไปรับบริหารเพิ่มอีก